
Nacionālā jaunatnes dialoga īstenošanas, koordinēšanas un finansēšanas noteikumi
Izdoti saskaņā ar Jaunatnes likuma 7.1 panta sesto daļu
I. Vispārīgais jautājums
· 1. Noteikumi nosaka nacionālā jaunatnes dialoga īstenošanas un koordinēšanas kārtību, kā arī tā finansēšanas kārtību un kritērijus.
II. Nacionālā jaunatnes dialoga īstenošana
· 2. Nacionālo jaunatnes dialogu īsteno ciklos un viena cikla ilgums ir 12 mēneši. Izglītības un zinātnes ministrija (turpmāk – ministrija) sadarbībā ar Latvijas Jaunatnes padomi var noteikt citu cikla ilgumu, ja tas ir nepieciešams.
· 3. Nacionālā jaunatnes dialoga ciklu veido šādi posmi:
· 3.1. prioritāro tēmu un problēmjautājumu izvirzīšana;
· 3.2. jauniešu un Saeimas, Ministru kabineta un citu valsts institūciju lēmumu pieņēmēju (turpmāk – lēmumu pieņēmēji) diskusijas par izvirzīto problēmjautājumu risinājumiem;
· 3.3. diskusiju rezultātu gala ziņojuma atbilstoši šo noteikumu 3.1. un 3.2. apakšpunktā noteiktajam (turpmāk – diskusiju rezultātu gala ziņojums) izstrāde un iesniegšana ministrijā kā nacionālā jaunatnes dialoga koordinācijas uzraugošajā institūcijā;
· 3.4. diskusiju rezultātu gala ziņojuma izvērtēšana ministrijā un iesniegšana Ministru kabinetā;
· 3.5. diskusiju rezultātu gala ziņojuma prezentēšana nacionālā jaunatnes dialogā iesaistītajiem dalībniekiem saskaņā ar Jaunatnes likuma 7.1 panta otro daļu.  
· 4. Nacionālā jaunatnes dialoga cikla posmi var tikt papildināti ar Latvijas Jaunatnes padomes organizētām izglītojošām aktivitātēm jauniešiem un lēmumu pieņēmējiem par pilsonisko līdzdalību, lēmumu pieņemšanas procesu, jauniešu iesaisti lēmumu pieņemšanas procesos un citām tēmām, kas nepieciešamas pilnvērtīgai nacionālā jaunatnes dialoga visu cikla posmu īstenošanai.
III. Nacionālā jaunatnes dialoga koordinēšana
· 5. Latvijas Jaunatnes padome koordinē nacionālo jaunatnes dialogu, nodrošinot:
· 5.1. nacionālā jaunatnes dialoga cikla īstenošanas plāna, kurā iekļauti nacionālā jaunatnes dialoga mērķi, prioritārās tēmas un problēmjautājumi, plānotie pasākumi, to īstenošanas termiņi, rezultāti, jauniešu un lēmumu pieņēmēju mērķa grupas, izstrādi un iesniegšanu ministrijā;
· 5.2. informācijas publicēšanu par nacionālā jaunatnes dialoga ciklu Latvijas Jaunatnes padomes tīmekļvietnē;
· 5.3. jauniešu, tajā skaitā jauniešu ar ierobežotām iespējām (jaunieši ar veselības problēmām, jaunieši, kuriem ir ekonomiskie, sociāli šķēršļi, mācīšanās grūtības u.c.) (turpmāk – jaunieši ar ierobežotām iespējām), informēšanu par nacionālā jaunatnes dialoga ciklu, tajā skaitā informējot jaunatnes organizāciju, pašvaldību jauniešu domju, izglītības iestāžu pašpārvalžu un darbā ar jaunatni iesaistīto biedrību un nodibinājumu pārstāvjus un ievērojot reģionālo pārklājumu;
· 5.4. ikgadējā nacionālā jaunatnes dialoga ciklā iesaistīto jauniešu reģistrēšanu pasākuma dalībnieku sarakstā un informēšanu par nacionālā jaunatnes dialoga cikla īstenošanu; 
· 5.5. sadarbībā ar ministriju nacionālā jaunatnes dialogā iesaistīto lēmumu pieņēmēju informēšanu par nacionālā jaunatnes dialoga cikla īstenošanu;
· 5.6. pasākumu organizēšanu šo noteikumu 3.1., 3.2., 3.3. un 3.5. apakšpunktā noteikto nacionālā jaunatnes dialoga cikla posmu īstenošanai;
· 5.7. nacionālā jaunatnes dialoga cikla diskusiju rezultātu gala ziņojuma publicēšanu Latvijas Jaunatnes padomes tīmekļvietnē pēc šo noteikumu 3.5. apakšpunktā noteiktā cikla posma.
IV. Nacionālā jaunatnes dialoga finansēšana un finansēšanas kritēriji
· 6. Nacionālā jaunatnes dialoga darbību, tajā skaitā koordinēšanu, finansē ministrija no valsts budžeta līdzekļiem Jaunatnes politikas valsts programmas ietvaros atbilstoši ikgadējam likumam par valsts budžetu kārtējam gadam un vidēja termiņa budžeta ietvaru.
· 7. Ministrija piešķir Latvijas Jaunatnes padomei finansējumu, balstoties uz šādiem kritērijiem:
· 7.1. nacionālā jaunatnes dialoga cikla īstenošanas plāns atbilst šo noteikumu 3. punktam un 5.1. apakšpunktam;  
· 7.2. nacionālā jaunatnes dialogā ciklā tiks iesaistīti jaunieši, tajā skaitā jaunieši ar ierobežotām iespējām, no visiem plānošanas reģioniem;
· 7.3. plānotās izmaksas ir samērīgas un atbilstošas sasniedzamajiem rezultātiem.
· 8. Finansējumu nacionālā jaunatnes dialoga cikla īstenošanai un koordinēšanai ministrija piešķir Latvijas Jaunatnes padomei, noslēdzot līgumu par finansējuma piešķiršanu.
· 9. Līgumā par finansējuma piešķiršanu iekļauj vismaz šādu informāciju:
· 9.1. nacionālā jaunatnes dialoga cikla mērķus, pasākumus, rezultātus, jauniešu, tajā skaitā jauniešu ar ierobežotām iespējām, lēmumu pieņēmēju mērķa grupas un atlases kārtību, dalībnieku skaitu, dalībnieku reģistrācijas kārtību, publicitāti;
· 9.2. ministrijas un Latvijas Jaunatnes padomes pienākumus un tiesības;
· 9.3. finansējuma apmēru un izlietojuma nosacījumus;
· 9.4. finansējuma maksājuma nosacījumus;
· 9.5. neizlietotā vai neattiecināmā finansējuma atmaksas kārtību;
· 9.6. attiecināmo un neattiecināmo izmaksu pozīcijas;
· 9.7. administratīvo izmaksu apmērs (ja attiecināms);
· 9.8. līguma termiņu, līguma izbeigšanas un grozīšanas kārtību;
· 9.9. atskaites par finansējuma izlietojumu iesniegšanas kārtību;
· 9.10. strīdu izskatīšanas kārtību.
· 10. Attiecināmas ir šādas izmaksu pozīcijas:
· 10.1. nacionālā jaunatnes dialoga cikla koordinācijā iesaistītā personāla atlīdzības izmaksas, tajā skaitā darba devēja valsts sociālās apdrošināšanas obligātās iemaksas;
· 10.2. sakaru pakalpojumu izmaksas;
· 10.3. transporta izmaksas;
· 10.4. telpu un materiāltehnisko līdzekļu nomas izmaksas;
· 10.5. kancelejas un biroja preču izmaksas;
· 10.6. sabiedrības informēšanas un publicitātes pakalpojumu un preču izmaksas;
· 10.7. ar nacionālā jaunatnes dialoga cikla koordinācijas īstenošanu un finansēšanas līguma prasību izpildi saistīto pakalpojumu un preču izmaksas;
· 10.8. pievienotās vērtības nodokļa izmaksas, izņemot gadījumus, ja tās ir atgūstamas nodokļu politiku reglamentējošos normatīvajos aktos noteiktajā kārtībā.
· 11. Neattiecināmās izmaksas ir:
· 11.1. nacionālā jaunatnes dialoga cikla īstenošanas plāna sagatavošanas izmaksas;
· 11.2. nacionālā jaunatnes dialoga cikla administratīvajam personālam un nacionālā jaunatnes dialoga cikla īstenošanā iesaistītajam personālam izmaksātās prēmijas un dāvanas vai jebkurš cits gūtais labums, tajā skaitā veselības apdrošināšana;
· 11.3. aizdevuma pamatsummas un procentu maksājumu vai citu saistību segšanas izmaksas;
· 11.4. debeta procentu maksājumi par finanšu darījumiem;
· 11.5. naudas sodi, līgumsodi, nokavējuma procenti un tiesvedības izdevumi;
· 11.6. izmaksas, kas jau tiek finansētas no citiem finanšu avotiem;
· 11.7. zemes un būvju iegādes izmaksas;
· 11.8. budžetā iekļautā sadaļa "Neparedzētas izmaksas" (ja attiecināms);
· 11.9. jaunu būvju būvniecības izmaksas;
· 11.10. mehānisko transportlīdzekļu iegādes izmaksas.
V. Noslēguma jautājums
· 12. Noteikumi stājas spēkā 2026. gada 1. aprīlī.

